Doložka prednosti medzinárodnej zmluvy pred zákonmi 
(čl. 7 ods. 5 ústavy)

1. Gestor zmluvy:
	Ministerstvo financií Slovenskej republiky.

2. Názov zmluvy:
	Dohoda medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku.
Dohoda bola podpísaná 6. marca 2002 v Taškente.

3. Účel a predmet zmluvy a jeho úprava v legislatíve Slovenskej republiky:
	Cieľom dohody je vytvoriť právny rámec pre rozvoj všestranných a vzájomne výhodných hospodárskych vzťahov. Uplatňovaním dohody bude právo na daň z jednotlivých zdrojov rozdelené objektívne medzi oba zmluvné štáty. Dohoda rieši prekrývanie daňových sústav Slovenskej republiky a Uzbeckej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Dohoda sa tým stáva jednou z najdôležitejších podmienok rozvoja zahranično-obchodných vzťahov. Ďalším, nemenej dôležitým prínosom dohody je spravodlivé daňové zaťaženie zahraničných podnikateľov; snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti. Veľký význam tejto dohody spočíva i v rozvoji spolupráce daňových administratív pri predchádzaní daňových únikov.
	Dohoda sleduje objektívne rozdelenie práva na zdanenie príjmu medzi štát zdroja a štát, v ktorom má príjemca sídlo alebo bydlisko. 
	Dohoda neukladá nové daňové povinnosti, ktoré by presahovali rámec vymedzený vnútroštátnymi právnymi predpismi SR, t.j.  zákonom č. 366/1999 Z. z. o  daniach z  príjmov v  znení neskorších predpisov a zákonom Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.

4. Priama úprava práv alebo povinností fyzických osôb alebo právnických osôb:
	Dohoda v článkoch 6 až 25 priamo zakladá práva alebo  povinnosti  fyzických osôb alebo  právnických osôb pri zamedzení dvojitého zdanenia.
	
5. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
	Z kategórií vymedzených čl. 7 ods. 4 Ústavy Slovenskej republiky je táto dohoda medzinárodnou hospodárskou zmluvou všeobecnej povahy a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
	Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a medzinárodnú zmluvu, na ktorej vykonanie nie je potrebný zákon.
            Dôvody, pre ktoré možno považovať dohodu za takú, ktorá má prednosť pred zákonmi sú tie, že dohoda je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a na jej vykonanie nie je potrebný zákon.
	Dohoda vytvára podmienky pre rozvoj všestranných a vzájomne výhodných hospodárskych vzťahov.

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):
	Dohoda nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná.
Na slovenský právny poriadok bude mať uvedená dohoda vplyv v rozsahu, že ustanovenia  zákona č. 366/1999 Z. z. o  daniach z  príjmov v  znení neskorších predpisov a zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov sa nepoužijú, ak táto dohoda ustanovuje inak. Uvedené vyplýva  z § 57 odsek 1 zákona č. 366/1999 Z. z. o  daniach z  príjmov v  znení neskorších predpisov a § 99 zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.